Aljančič je eden izmed pionirjev hokeja na ledu v Sloveniji. Bil je član ljubljanske SK Ilirije že leta 1932, ko je odigrala prvo hokejsko tekmo v Jugoslaviji med Ilirijo in Kamnikom. Kariero je nadaljeval tudi po drugi svetovni vojni, ko se je klub preimenoval v HK Ljubljana. Nastopil je na prvi reprezentančni tekmi Jugoslavije proti Avstriji in zabil prvi jugoslovanski (in s tem tudi prvi slovenski) gol. Kot član jugoslovanske reprezentanca je nastopil na Svetovnih prvenstvih 1951 v Parizu in 1955 v Nemčiji. Skupno je za reprezentanco nastopil na šestnajstih tekmah, na katerih je dosegel dva gola, oba na Svetovnem prvenstvu leta 1951 proti Franciji.